Az 1808–1809-es orosz-svéd háborút lezáró haminai (fredrikshamni) béke alapján az Åland-szigeteket Svédországtól Oroszországhoz csatolták. A cári Oroszország erődök egész sorát hozta létre a hadászatilag rendkívül értékes területen. Ezek közül a legjelentősebb a Fő-sziget keleti felén épített Bomarsund-erőd volt. Az erőd célja az lett volna, hogy Oroszországot megvédje a nyugati irányból érkező – elsősorban svéd – ellenség támadásaitól.